Diari Oficial de la Generalitat Valenciana


Sumari del DOGV 2235, del 25-03-1994 (1994/830968)

ORDRE de 28 de febrer de 1994, de la Conselleria d'Administració Pública, per la qual s'homologuen la constitució i els Estatuts de la Mancomunitat Intermunicipal entre els Ajuntar ments de Castielfabib i Torrebaja per al Proveïment d'Aigua Potable a Cuesta de Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (Valencià).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/28/(5)/dof/vci/html**

### Dades del document

Número de DOGV
:   2235

Data del DOGV
:   25-03-1994

Secció del DOGV
:   DISPOSICIONS GENERALS

Número del document
:   1994/830968


Data del document
:   28-02-1994

Organisme emissor
:   Conselleria d'Administració Pública

Tipus de document
:   Ordre

ORDRE de 28 de febrer de 1994, de la Conselleria d'Administració Pública, per la qual s'homologuen la constitució i els Estatuts de la Mancomunitat Intermunicipal entre els Ajuntaments de Castielfabib i Torrebaja per al Proveïment d'Aigua Potable a Cuesta de Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (València). [94/1785]  
Els municipis de Castielfabib i Torrebaja, de la província de València, fent ús de la facultat que els confereix l'article 44, paràgraf 1 de la Llei 7/1985, de 2 d'abril, reguladora de les Bases de Règim Local, van tramitar un expedient per aprovar la constitució i els Estatuts de la Mancomunitat Intermunicipal entre els Ajuntaments de Castielfabib i Torrebaja per al Proveïment d'Aigua Potable a Cuesta de Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (València).  
Tramesos l'expedient tramitat i els estatuts aprovats a aquesta Conselleria, s'ha observat que compleixen en tots els termes la legislació vigent, sense haver-s'hi advertit cap infracció a l'ordenament jurídic ni menyscapte de les competències d'aquesta comunitat autònoma ni interferència en el seu exercici.  
Per tant, tenint en compte el que disposa el Reial Decret 695/1979, de 13 de febrer, de transferències de competències, en relació amb el Decret de la Presidència de la Generalitat 10/1985, de 21 de juny,   
ORDENE  
Article únic  
S'homologa la constitució de la Mancomunitat Intermunicipal entre els Ajuntaments de Castielfabib i Torrebaja per al Proveïment d'Aigua Potable a Cuesta de Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (València), i també els seus estatuts, per haver-se acreditat en l'expedient la legalitat de les actuacions.  
València, 28 de febrer de 1994  
El conseller d'Administració Pública,  
Luis Berenguer Fuster  
   
ANNEX  
Estatuts de la Mancomunitat entre els Ajuntaments de Castielfabib i Torrebaja per al Proveïment d'Aigua Potable de Cuesta del Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (València).  
Article primer. Municipis que integren la Mancomunitat  
1. Integren la Mancomunitat les entitats de locals de Castielfabib i Torrebaja que, a l'empara del que disposa l'ordenament jurídic vigent, i en especial els articles 44 de la Llei 7/1985, de 2 d'abril, reguladora de les Bases de Règim Local, 35 i 36 del Reial Decret 781/1986, de 18 d'abril, pel qual s'aprova el text refós de les disposicions vigents en Matèria de Règim Local, i 31 al 38 del Reial Decret 1690/198\*, pel qual s'aprova el Reglament de Població i Demarcació Territorial de les Entitats Locals per a l'organització i la prestació mancomunada de les obres, serveis o activitats de la seua competència, que s'inclouen en aquests Estatuts.  
2. La Mancomunitat té personalitat jurídica pròpia i capacitat jurídica suficient per al compliment dels seus fins específics.  
Article segon. Denominació i seu  
La Mancomunitat que es constitueix es denominarà {REF Mancomunitat Intermunicipal entre els Ajuntaments de Castielfabib i Torrebaja per al Proveïment d'Aigua Potable a Cuesta del Rato, Los Santos, Los Pajares, Torrebaja, Mas de los Mudos, Torrealta i Mas de Jacinto (València) i tindrà la seu a la casa consistorial de la corporació local el president o el regidor de la qual tinga el càrrec de president de la Mancomunitat en cada moment.  
Article tercer. Fins  
Seran fins propis de la Mancomunitat els següents:  
a) L'administració i la gestió del proveïment d'aigu}a potable a què fa referència la denominació.  
b) Presentar de forma conjunta davant l'administració els problemes que afecten els nuclis urbans integrants de la Mancomunitat per aconseguir les millors solucions a aquests, pel que fa al proveïment d'aigua potable.  
c) Fomentar les iniciatives que ajuden els interessos generals de la Mancomunitat, i fer possible el desenvolupament i la realització de les obres, serveis o activitats acordades tendents a l'aconseguiment dels següents objectius:   
1. Defensa del medi ambient i equilibri ecològic de la zona d'influència del proveïment, des de la captació d'aigües fins als diferents nuclis urbans afectats per la conducció del proveïment.  
2. Serveis d'assistència i equipament.  
3. Serveis de control sanitari.  
4. Assessorament jurídic, tècnic i administratiu.  
5. Promoció i dotació de millores en la xarxa de proveïment.  
6. Foment del desenvolupament de mitjans que afavoresquen el servei de proveïment d'aigua potable als diferents nuclis urbans que componen la Mancomunitat.  
7. Mitjans d'informació als usuaris i d'informatització de la gestió administrativa i tècnica del proveïment.  
8. Qualsevol altres serveis inclosos en l'àmbit de la competència municipal, d'acord amb la legislació vigent estatal i autonòmica, després d'aprovats pel Ple de la Mancomunitat.  
d) La prestació i l'explotació del servei de proveïment de l'aigua potable podrà realitzar-la la Mancomunitat en qualsevol de les formes previstes en l'ordenament jurídic vigent.  
e) La prestació de les obres, serveis o activitats enumerades en aquest article, suposa la subrogació per part de la Mancomunitat en la titularitat del servei, obra o activitat, i per tant, li correspondrà la gestió integral d'aquest, i també tot allò que faça referència a la imposició i ordenació de la taxa que puga generar-se.  
Article quart. Capacitat jurídica  
La Mancomunitat, com a entitat local reconeguda per la llei, exercirà quantes funcions i potestats li conferesca la legislació vigent d'aplicació a aquest tipus d'entitats per al compliment dels seus fins.  
Article cinqué. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vicepresident.  
3. Podran també crear-se les comissions informatives que calguen, tenint en compte el nombre de nuclis urbans afectats pel servei de proveïment.  
Article sisé. El Ple de la Mancomunitat  
1. El Ple de la Mancomunitat estarà integrat pel president, el vicepresident, el secretari i la resta de vocals representants de les entitats mancomunades elegits pels corresponents plens de la manera següent:  
- Castielfabib: 5 vocals.  
- Torrebaja: 5 vocals.  
2. Tots els nuclis urbans que estan afectats per la Mancomunitat estaran representats pels vocals que s'han esmentat en el punt anterior.  
3. Les entitats locals nomenaran un vocal suplent de cadascun dels representants de la Mancomunitat de proveïment amb les mateixes prerrogatives que el titular.  
4. El manament dels diferents vocals que han estat designats coincidirà amb el que tinguen amb les corresponents corporacions.  
Article seté. Designació i terminis  
1. Després de la celebració de les eleccions locals i dins el termini previst per la Llei per a la designació de representants en òrgans col·legiats, les entitats locals hauran de nomenar el vocal o vocals representants en la Mancomunitat, i s'haurà de comunicar als òrgans mancomunats les esmentades al·legacions.  
2. Fins a la data de constitució del nou Ple, actuarà en funcions l'anterior.  
3. Transcorregut el termini per a la designació dels vocals per les entitats locals i dins dels 10 dies següents es constituirà el nou Ple de la Mancomunitat i s'hi designaran els corresponents càrrecs.  
4. Durant el període a què fa referència el paràgraf 2, només es podrà dur a terme la gestió ordinària de la Mancomunitat.  
Article vuité. Competències i atribucions del Ple  
Correspon al Ple de la Mancomunitat:  
a) Aprovar el pressupost.  
b) Aprovar la plantilla.  
c) Exercir accions en defensa dels drets de la Mancomunitat; oposar-se en assumptes litigiosos en què aquesta siga demandada, i interposar recursos en assumptes de qualsevol classe, grau o jurisdicció.  
d) Proposar la modificació o reforma d'aquests estatuts.  
e) Aprovar, revisar, adquirir i alienar el patrimoni de la Comunitat.  
f) Aprovació d'ordenances, censures de comptes, reconeixement de crèdits, operacions de crèdits, concessió de quitances i esperes, i qualsevol altra classe de compromisos econòmics.  
g) Aprovar plans i projectes necessaris per a l'establiment, el desenvolupament i la gestió de les obres, i serveis o activitats que la Mancomunitat puga realitzar per al millor compliment dels seus fins.  
h) L'admissió i separació de membres de la Mancomunitat.  
i) L'establiment de mèrits per als concursos de funcionaris d'habilitació nacional.  
j) L'aprovació de les bases que han de regir les proves d'accés a la funció pública de la Mancomunitat.  
k) Determinar la forma de gestionar els serveis.  
l) Creació, estructures i règim de funcionament de la Comissió de Govern, si n'hi ha.  
m) La incorporació dels fins previstos en l'article 3 no prestats inicialment.  
n) Totes les funcions que atribueix la legislació al ple dels ajuntaments per al compliment dels seus fins.  
Article nové. Nomenament del president  
1. El president de la Mancomunitat serà elegit pel Ple d'aquesta, entre els seus membres, per majoria absoluta.  
2. Podran ser candidats a la Presidència tots i cadascun dels vocals que componen el Ple, la candidatura dels quals siga presentada almenys pel 20 per cent dels vocals de l'esmentat Ple.   
3. Si cap candidat no obté la majoria absoluta en la primera votació, se celebrarà una hora després una segona votació, i serà elegit aquell que obtinga un major nombre de vots. En el cas d'empat serà elegit el de major edat.  
4. Per a la destitució del president se seguirà idèntic procediment a l'exigit per la legislació vigent per a la destitució d'un alcalde.  
Article deu. Competències i atribucions del president  
1. Correspon al president de la Mancomunitat les següents atribucions:  
a) Dirigir el govern i l'administració de la Mancomunitat.   
b) Convocar, presidir i alçar les sessions del Ple, de la Comissió de Govern i de qualsevol altres òrgans de la Mancomunitat.  
c) Dirigir, inspeccionar i impulsar els serveis, obres i activitats de la Mancomunitat.  
d) Ordenar els pagaments, retre comptes i administrar els fons i béns de la Mancomunitat.   
e) Retre anualment els comptes d'administració del patrimoni.   
f) Disposar de les despeses dintre dels límits de la seua competència.   
g) Formular pels tècnics corresponents el projecte de pressupost de la Mancomunitat.   
h) Contractar obres, serveis i subministraments, sempre que la seua quantia no excedesca del 5 per cent dels recursos ordinaris del pressupost, ni del 50 per cent del límit general aplicable a la contractació directa, d'acord amb el procediment legalment establert.  
i) Representar la Mancomunitat en tota classe d'actes i negocis jurídics.  
j) Atorgar poders a procuradors i lletrats per comparèixer en judici i fóra d'aquest.  
k) Visar amb la seua signatura els certificats que s'expedesquen dels actes i documents de la Mancomunitat.  
l) Exercir totes les accions necessàries per al bon funcionament dels serveis de la Mancomunitat.   
m) Totes aquelles que la normativa de règim local atribuesca a l'alcalde per al compliment de les competències que té atribuïdes.  
2. El president pot delegar per a l'exercici de les seues atribucions, llevat per a convocar i presidir les sessions del Ple i de la Comissió de Govern i les anomenades en els apartats a), g) i j).  
Article onze. Règim de sessions del Ple  
1. El Ple funciona en règim de sessions ordinàries, de periodicitat preestablerta, i extraordinàries.   
2. El Ple celebra sessió ordinària com a mínim una vegada al trimestre, quan així ho decidesca el president o ho sol·licite la quarta part del nombre legal de vocals del Ple. En aquest últim cas, la celebració d'aquest no podrà demorar-se més de dos mesos des que fou sol·licitada.  
Article dotze. Convocatòria i constitució del Ple  
1. Les sessions del Ple s'han de convocar almenys amb cinc dies hàbils d'antelació. En la citació constarà l'ordre del dia.  
2. El Ple es constitueix vàlidament amb l'assistència d'un terç del nombre legal de membres d'aquest, que mai no podrà ser inferior a tres. Aquest quòrum s'ha de mantenir al llarg de tota la sessió.  
3. En tot cas, es requereix l'assistència del president i del secretari de la Mancomunitat, o de qui legalment els substituesquen, i actuarà com a secretari el de l'ajuntament de la corporació local, l'alcalde o el regidor de la qual tinga el càrrec de president de la Mancomunitat.  
Article tretze. Sistemes d'acords  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius en són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les següents matèries:  
a) Proposta de modificació o ampliació dels estatuts.   
b) Aprovació del pressupost de la Mancomunitat.  
c) Aprovació d'ordenances i tarifes de caràcter general que afecten els usuaris dels serveis.  
d) Aprovació dels comptes.  
e) Aprovació de la plantilla de la Mancomunitat.  
f) Concertar crèdits.  
g) Acordar la prestació dels serveis previstos en l'apartat c), del paràgraf 1r. de l'article 3.  
h) Creació, estructura i règim de funcionament de la Comissió de Govern, si escau.  
i) L'assumpció dels nous serveis previstos en l'apartat c) de l'article 3.  
j) La determinació de la forma de gestió del servei.  
k) L'aprovació de quotes extraordinàries.   
Article catorze. El secretari  
La funció pública de Secretaria, comprensiva de la fe pública i assessorament legal preceptiu, i també el control i fiscalització, la intervenció de la gestió econòmico-financera i pressupostària, i la comptabilitat, la tresoreria i la recaptació seran encomanades provisionalment i mentre no siga proveïda aquesta plaça d'acord amb la Llei, a un dels secretaris dels municipis que integren la Mancomunitat elegit pel Ple d'aquesta. (article 12, punt 3).  
Article quinze. La resta de personal  
1. La resta del personal de la Mancomunitat serà seleccionat mitjançant els sistemes d'oposició i concurs-oposició, i haurà de respectar els principis constitucionals de publicitat, mèrit i capacitat.   
2. Fins que es proveesquen les places convocades, aquestes es podran cobrir interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants es trauran a oferta d'ocupació en el primer trimestre de cada any.  
4. El nomenament i règim del personal eventual, si escau, serà idèntic al previst per a les corporacions locals per la legislació vigent.  
Article setze. Recursos econòmics  
La Hisenda de la Mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de serveis o la realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis de la competència de la Mancomunitat.   
e) Els procedents d'operacions de crèdit.  
f) Els procedents de multes.  
g) Les aportacions dels municipis mancomunats.  
h) Qualsevol altre recurs que s'establesca a favor de les mancomunitats per les disposicions legals que es dicten.  
Article disset. Ordenances fiscals  
1. Per a la imposició, exacció, liquidació i cobrament dels recursos nomenats en l'article anterior, la Mancomunitat aprovarà les ordenances fiscals corresponents als distints serveis, i tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diferents serveis que constituesquen les finalitats regulades en articles anteriors.  
3. la Mancomunitat podrà, en tot moment, pels seus mitjans, comprovar la veracitat i l'exactitud de les dades a les quals es refereix el número anterior.  
Article divuit. Aportacions econòmiques  
Les aportacions de les entitats mancomunades podran ser per a cada exercici econòmic de la forma següent:  
a) Una quota principal, decidida pel Ple de la Mancomunitat, d'acord amb l'ús que cada entitat realitze dels serveis que es presten mancomunadament, i no directament a l'usuari. Per a la determinació d'aquesta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de la CTU, volum dels seus pressupostos, consum realment efectuat, valor de l'hora emprada i qualsevol altres factors que es puguen computar en raó del servei o activitat prestada. Aquestes bases o mòduls s'aplicaran aïlladament o conjuntament.  
b) Una quota complementària i obligatòria per atendre despeses generals de conservació, entreteniment i administració, s'utilitzen o no els serveis, en proporció, en un 50 per cent, al nombre d'habitants de dret de cada municipi, d'acord amb l'últim padró quinquennal, i, en la resta, un 50 per cent en proporció a l'últim pressupost ordinari.  
c) Una quota extraordinària i obligatòria per atendre despeses d'aquest caràcter, aprovada pel Ple.   
En el supòsit que el servei es preste directament a l'usuari, no s'aplicarà el que estableixen els apartats a) i b).  
Article dinou. Aplicacions econòmiques ordinàries  
Les aportacions dels municipis de la Mancomunitat tenen la consideració de pagaments obligatoris i preferents per a les entitats mancomunades.  
Article vint. Formes i terminis dels pagaments  
1. Les aportacions econòmiques dels municipis es faran en la forma i terminis que determine el Ple. En el cas que algun municipi s'endarreresca en el pagament de la seua quota més d'un trimestre, el president en requerirà el pagament en el termini de 20 dies. Transcorregut aquest termini sense fer efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
2. Els ajuntaments mancomunats autoritzen expressament aquesta retenció en el moment de l'aprovació d'aquests estatuts, sempre que s'acompanye el certificat de descobert reglamentari en cada cas.  
3. El manteniment reiterat de deutor a la Mancomunitat per part d'una entitat local serà causa suficient per a la separació definitiva d'aquest, i es podran reclamar les quantitats que es deuen i les despeses derivades de conformitat amb els apartats 1 i 2 d'aquest article. Per a la separació definitiva serà imprescindible l'acord del Ple de la Mancomunitat per majoria absoluta i la ratificació com a mínim per igual nombre de les entitats mancomunades, llevat d'aquella que siga objecte de la separació.  
Article vint-i-un. Pressupost  
1. La Mancomunitat aprovarà un pressupost de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, es puguen reconèixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es puguen realitzar, i també les fonts de finançament.  
Article vint-i-dos. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquiresca, sia en el moment de la constitució sia amb posterioritat. Amb aquesta finalitat, s'haurà de fer un inventari, de conformitat amb el que estableixen les disposicions vigents en la matèria.  
2. La participació de cada entitat mancomunada en aquest patrimoni s'haurà de fixar, tant inicialment com en endavant, segons el nombre d'habitants de dret de cada entitat, d'acord amb l'últim padró quinquennal. No obstant això, ateses les característiques de les aportacions a la Mancomunitat, es podran tenir en compte altres factors de ponderació.  
Article vint-i-tres. Duració  
La Mancomunitat es constitueix per temps indefinit.  
Article vint-i-quatre. Modificació d'estatuts  
La modificació dels estatuts s'acomodarà al mateix procediment i requisits que els exigits per a la seua aprovació.  
Article vint-i-cinc. Incorporació de nous membres  
1. Per a la incorporació a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vocals del Ple de la Mancomunitat.  
2. L'aportació inicial dels municipis incorporats a la Mancomunitat, amb posterioritat a la seua constitució, es determinarà per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió. Si no hi ha aquest patrimoni, s'aportarà la quota que resulte de multiplicar la quantitat a què fa referència l'apartat b) de l'article 19 pel nombre d'habitants de dret del municipi i per un nombre d'anys que no podrà excedir de cinc. La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si escau, separació de la Mancomunitat.  
3. Així mateix s'hauran d'aportar totes les despeses que s'originen com a conseqüència o amb motiu de la seua inclusió en la Mancomunitat.  
Article vint-i-sis. Separació voluntària  
Per a la separació voluntària de la Mancomunitat de qualsevol dels municipis que la integren, caldrà:  
a) Que ho sol·licite la corporació interessada, després de l'acord per majoria absoluta del Ple d'aquesta.  
b) Que estiga al corrent del pagament de les seues aportacions.  
c) Aquest haurà de pagar, finalment, totes les despeses que s'originen amb motiu de la seua separació i la part del passiu contret per la Mancomunitat al seu càrrec.  
Article vint-i-set. Liquidació per separació  
1. La separació d'una o diverses corporacions no obligarà el Ple a practicar la liquidació de la Mancomunitat, i quedarà aquest dret en suspens fins al dia de la dissolució d'aquesta, data en la qual entrarà o entraran a participar en la part alíquota que els corresponga de la liquidació de béns de la Mancomunitat, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Les corporacions separades tampoc no podran al·legar dret de propietat dels béns i serveis de la Mancomunitat encara que aquests radiquen en el seu terme municipal.  
Article vint-i-vuit. Dissolució de la Mancomunitat  
La Mancomunitat es dissoldrà per alguna de les següents causes:  
a) Per desaparició de la finalitat per a la qual fou creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Perquè l'estat, comunitat autònoma o la Diputació Provincial presten els serveis objecte d'aquesta, per absorció de les competències municipals respectives.  
Article vint-i-nou. Procediment de dissolució  
1. Quan els ajuntaments mancomunats decidesquen dissoldre la Mancomunitat, adoptaran el corresponent acord previ en el qual es manifeste aquest propòsit, i es requerirà per a la seua validesa la majoria absoluta dels vots dels membres que leglament els integren, i també l'informe de la Diputació Provincial d'acord amb el que estableix l'article 35.2 del Reglament de Població.  
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una Comissió Liquidadora, composta pel president i, com a mínim, quatre vocals. Aquesta integrarà, per a complir les funcions assessores, el secretari i també l'interventor, si n'hi ha.  
Podran convocar a les reunions experts determinats, a l'efecte de saber la seua opinió o per a preparar informes o dictàmens en temes concrets de la seua especialitat.  
3. La Comissió, en un termini no superior a tres mesos, haurà de fer un inventari dels béns, serveis i drets de la Mancomunitat; en xifrarà els recursos, càrregues i dèbits; farà una llista del personal, i, més tard, proposarà al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
La Comissió també assenyalarà el calendari d'actuacions liquidadores, el qual no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Després d'aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol ordre o naturalesa que aquest tinga en la Mancomunitat.  
DISPOSICIÓ ADDICIONAL ÚNICA  
Els registres de les distintes entitats locals mancomunades tindran la consideració de registres delegats del de la Mancomunitat a l'efecte d'entrada, eixida i presentació de documents.  
DISPOSICIONS TRANSITÒRIES  
Primera  
Dins del mes següent a l'aprovació definitiva dels estatuts, les corporacions mancomunades hauran de designar els representants que els corresponguen, i hauran de comunicar el nom i l'adreça d'aquests a la Secretaria de l'Assemblea Constituent.  
Segona  
L'assemblea constituent, en un termini idèntic, convocarà tots els representants de les entitats mancomunades amb l'únic objecte de constituir el Ple i de nomenar el president de la Mancomunitat, i hi actuarà de secretari aquell que ho siga de l'ajuntament que posseesca la Presidència del Ple en aqueix moment.  
DISPOSICIÓ FINAL ÚNICA  
En tot allò no previst en aquests estatuts, s'aplicarà el que estableix la legislació per a les entitats locals en cada moment vigent.


Còpia Permalink ELI